Ole Stavad (S), 1999-10-28:
Først en tak til det store flertal af ordførere, som med forskellig stemmeføring har givet tilslutning til forslaget.
I hvert fald har der, som jeg har lyttet mig til, været et flertal, der er enige i forslaget.
Der skal ses lidt på nogle ting, og en række ordførere har sagt, at de er enige i intentionerne, men har specielt om ikrafttrædelsen haft nogle bemærkninger.
Men jeg synes, det er glædeligt, at når vi ser på hensigten, på baggrunden for forslaget, har der, måske med en enkelt undtagelse, faktisk været en betydelig forståelse for, at det her nok var nødvendigt, sådan som jeg har hørt det.
Jeg kan ikke lade være med at starte med kommentarer til den sidste ærede taler, hr. Tom Behnke.
Det er jo ofte sådan, at jo svagere argumentationen er, desto højere er stemmeføringen, og jeg synes, det var en stor skam at skulle lytte til hr. Tom Behnke, der snakkede om hæderlighed osv., når han samtidig dokumenterede med al tydelighed, at han ikke har gjort sig den ulejlighed at læse forslaget.
Det synes jeg er en mangel, specielt hvis man svinger sig så højt op, som hr. Tom Behnke gjorde.
Eksempelvis fremgår det af forslaget, at når vi ser på provenuet, kommer provenuet ikke fra, at man forventer, at et stort antal indregistreringer bliver direkte påvirket af lovforslaget.
Men det er klart, at hvis man forudsætter, at den danske bilpark vil være stort set uændret, og at folk, der har behov for en bil, også vil køre i bil - ja, så vil der, selv om man ikke importerer mange brugte biler fra Tyskland, hen over tid blive et større salg af nye biler. Derfor kunne hr. Tom Behnke måske have sparet sig, hvis det var sådan, at han havde gjort sig den ulejlighed at læse forslaget.
Til ordførerne i øvrigt
: Fru Mariann Fischer Boel var inde på en række betragtninger, og jeg synes, det er vigtigt at gøre opmærksom på - hvad jeg ikke har hørt nogen af ordførerne være opmærksom på, det er i hvert fald ikke fremgået af ordførertalerne - at nu laver vi altså en skala for gulpladebilerne, der er bygget op efter nøjagtig de samme principper, som vi gennem mange år har haft for biler på hvide plader.
Forskellen er, at for de gulpladebiler, der ligger under knækket, er satsen nul, og for hvidpladebilerne er satsen 105.
Derigennem får vi en systematik, som er helt rimelig, hvis der skal være en afgiftsbelastning på importerede, brugte biler, der svarer til den, som er på tilsvarende brugte biler, der er indregistreret som nye i Danmark.
Det andet er så diskussionen om airbags og katalysatorer eller det, det i hvert fald forudsættes, der skal gøres for at opfylde udstødningskravene, når det er på den måde, man måler.
Hvis man lægger de tal sammen, kommer man for hovedparten af de biler, vi taler om her, frem til et forkert resultat, fordi det er en hovedregel i forslaget, at bilens pris på det danske marked jo ikke ændrer sig, fordi der sker ændringer i afgiften.
Markedsværdien, som en brugt bil af den karakter har, skal ses i sammenhæng med, hvad en brugt bil af den kvalitet, alder m.v. koster i Danmark.
Her vil der blive samlet op, så de stadig vil blive berørt af beløb i den størrelsesorden, som hvis man tæller sammen på den måde.
Det synes jeg for det første er vigtigt, at man har henledt opmærksomheden på.
Jeg tror, det var hr. Brian Mikkelsen, der nævnte airbags.
Der var i hvert fald en af ordførerne, der var inde på spørgsmålet.
Nu er jo sådan, at en skatteminister har som alle andre to øren og én mund, og måske lidt i modsætning til det, der indimellem er billedet, forsøger jeg derfor at bruge begge ørerne og lytte.
Jeg har da også lyttet til en række af de bemærkninger, der har været, og jeg vil sådan set allerede nu godt give det tilsagn, at vi tager airbagsdelen ud af forslaget.
I forhold til det, der er hovedformålet, vil det, så vidt jeg kan se, ikke forskertse noget.
Det vil måske ikke mindst for biler på hvide pladers vedkommende løse et problem, og hvis der er nogen, der mest uforskyldt måske er kommet i en vanskelig situation på forhandlersiden, er det nok dem med hvidpladebiler. Nu har denne diskussion jo været offentligt kendt, siden TV2, tror jeg det var, tog den op i august, og min fantasi rækker i hvert fald ikke til, at der er bilforhandlere, der ikke har været opmærksomme på den diskussion; det ville undre mig meget.
Hvis det er sådan, at man selv handler inden for området, og hvis man ved, hvordan det fungerer, ved man i hvert fald også godt, at det her er noget, der får en meget hurtig ende, fordi ingen regering, intet Folketing, ingen minister bare kan sidde og se på, at det fortsætter med den acceleration, der har været, hvorimod der ikke har været nogen »faresignaler« for biler med hvide plader.
Derfor vil det her være i hvert fald en hjælp den vej rundt.
Jeg tror også, det var hr. Brian Mikkelsen, der var inde
på EU-spørgsmålet
Jeg har set, at det er der også andre der
har været - også kloge folk uden for huset her - og derfor vil jeg godt sige, at jeg mener ikke, det er et spørgsmål, som har givet i hvert fald mig anledning til særlige overvejelser, i og med at forslaget har været igennem den helt almindelige høringsprocedure i ministeriet og også i Justitsministeriet, hvor ingen har rejst spørgsmål om EU-medholdeligheden.
Desuden vil forslaget, som det fremgår af teksten, blive notificeret til Europa-Kommissionen, og det giver ingen mening at sende forslag ud i den procedure
, hvis det ikke er, fordi man mener, at det holder sig inden for reglerne.
Med hensyn til de foreslåede nye afgiftsskalaer på brugte biler bliver der, som jeg var inde på, den samme systematik for gule plader, som vi hidtil har haft for hvide plader, og som har fungeret uden problemer.
Det har også været igennem proceduren med notifikation, og samtidig synes jeg også, man skal huske, at det særlige tillæg, som de gamle, stærkt forurenende biler får, skyldes, at et andet EU-land har indført skrappe afgifter for at begrænse brugen af disse biler.
Det er et godt og miljørigtigt initiativ, men det skal selvfølgelig ikke medføre, at det i stedet bliver andre EU-lande, ikke mindst Danmark, der må bære miljøgenerne
ved en vækst i antallet af gamle biler, som ikke lever op til de miljøkrav, som i snart 10 år har været obligatoriske herhjemme. Det er også rigtigt, som det har været nævnt, at der kører gamle og forurenende biler rundt i Danmark.
Men der er jo allerede betalt fuld registreringsafgift for dem som nye, og dermed er der gjort op for deres vedkommende.
Systemet i den danske registreringsafgift er jo netop, at når en bil én gang er blevet indregistreret, har betalt afgiften, så har man opgjort det endeligt. Så kommer der ikke efterregninger senere som følge af lovændringer.
Så derfor vil jeg sige, at jeg er ganske tryg ved den procedure, vi skal igennem, selv om vi selvfølgelig alle sammen ved, at jura ikke er en eksakt videnskab, og derfor er der jo ingen, der kan give nogen statsgaranti.
Men som sagt, hvis ikke det var, fordi vi mente, vi havde en sag, som var inden for de rammer, som vi kan operere med, så ville vi selvfølgelig ikke sætte det i værk. Jeg tror, det var fru Mariann Fischer Boel, der var inde på, at man jo her kunne se de store problemer med de høje afgifter.
Det er jo rigtigt, at vi kunne løse mange problemer af denne her slags, hvis det var sådan, at vi helt fjernede danske afgifter på bilerne, men jeg ved ikke, om det var det, der var meldingen fra fru Mariann Fischer Boel.
Så vil jeg bede om, at man i næste runde lige giver en melding om, hvor pengene skal komme fra, for jeg har forstået, at fru Mariann Fischer Boels partiformand siger, at man er helt utroværdig, hvis man stiller forslag om lettelser uden at anvise, hvor pengene skal komme fra.
Det er jeg helt enig med ham i.
Det synes jeg er kloge udtalelser.
Så derfor synes jeg, at det dér var lidt for meget slesk tale og fedt flæsk, der måske mest var henvendt til tilhørerpladserne - det er fair nok. Med hensyn til en ikrafttrædelsesbestemmelse vil jeg sige, at jeg selvfølgelig også dér sagtens forstår repræsentanterne på tilhørerpladserne. Jeg synes ikke, der er noget underligt i, at der kommer reaktioner.
Det synes jeg er helt fair; i øvrigt tak for gode samtaler i en god tone.
Men jeg vil godt sige, at jeg ikke er indstillet på en generel flytning af den dato.
Altså ud fra det, jeg har hørt fra folk, der arbejder på det her område, så skønner man, at der er et eller andet sted imellem 5.000 og 10.000 af den slags biler, der i så fald ville komme ind og miljøforurene hos os.
Så kan jeg selvfølgelig godt forstå, at den forhandler, der måtte have f.eks. 100 biler stående hjemme på lageret, siger: Jamen det her er meget besværligt for mig.
Men der er min indgang, at med den diskussion, der har været her, med det åbenbare hul, der viste sig, ikke på grund af ændringer i danske skatteregler eller afgiftsregler, men som følge af en beslutning truffet i Tyskland, så måtte det her holde op.
Der er så nogle, der har taget en erhvervsmæssig risiko for at hente sig en meget stor gevinst, og det er der ikke så meget andet at sige til, end at den er der så.
Til gengæld må jeg da så sige, at hvis det er sådan, at man har betalt det, der svarer til markedsprisen i Tyskland, så må den vel også kunne sælges i Tyskland til nogenlunde den pris, som man har købt den til.
Hvis det er sådan, at jeg skal komme med en melding her, så er den, at hvis tyskerne mener, at forureningen fra bilerne er for voldsom, så er jeg ikke indstillet på, at vi skal have dem til at køre rundt her.
Jeg ville godt også her overveje i forhold til noget af det, som eksempelvis hr. Frank Aaen nævnte, om der er enkeltpersoner osv., som man kan gå ind og se på, så jeg er heller ikke argumentresistent her, hvilket man heller ikke bør være.
Men jeg siger bare: Vi skal altså lige vide, hvad det er, vi flytter.
Derudover er der jo altså det, at hvis man forestillede sig, at man flytter, hvordan skal vi så sikre, at det overhovedet kan håndteres?
Det er lidt noget andet, hvis vi står med nye biler, hvor der ligger kontrakter imellem forhandler og fabrik osv.
Det skulle undre mig meget, hvis ikke en hel del af det her er foregået på håndslag, så derfor ville jeg også af den grund sige - men min første begrundelse var den væsentlige - at jeg meget kraftigt vil opfordre et flertal i Folketinget og meget gerne et bredt flertal til også at være med til at bære ansvaret for, at vi får en ikrafttrædelsesbestemmelse.
Som jeg har givet udtryk for også i mine bemærkninger her, så er jeg lydhør.
Jeg taler gerne med alle ordførerne.
Jeg har også lyttet til bemærkningerne, der er faldet her i dag.
Men jeg håber til gengæld også, at vi kan holde fast i det, der er hele hovedsigtet med det her forslag, for det bør vi kunne mødes på.